
REPUBLIKA E SHQIPËRISË
KUVENDI
Komisioni Për Politikën e Jashtme
				
Komision për dhënie mendimi

Tiranë, më _________  2022 

MEMO

PËR PROJEKTLIGJIN
“PËR RATIFIKIMIN E MARRËVESHJES, NDËRMJET 
REPUBLIKËS SË SHQIPËRISË  DHE REPUBLIKËS SË KOSOVËS, 
PËR SIGURIME SHOQËRORE”



· HYRJE

[bookmark: _GoBack]Projektligji "Për ratifikimin e marrëveshjes, ndërmjet Republikës së Shqipërisë dhe Republikës së Kosovës, për sigurime shoqërore" është propozuar nga Këshilli i Ministrave. 

Komisioni për Politikën e Jashtme e shqyrton projektligjin në cilësinë e komisionit për dhënie mendimi bazuar në nenet 32-38 të Rregullores së Kuvendit.


· BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.

Në dispozitat e kësaj marrëveshjeje dypalëshe reflektohen të gjitha rregullat për koordinimin e skemave të sigurimeve shoqërore për personat e punësuar, personat e vetëpunësuar dhe për punëdhënësit, të cilat janë përcaktuar në rregulloren e Këshillit nr.1408/71 dhe rregulloren nr.883/2004, të Parlamentit Evropian dhe të Këshillit Evropian.




· QËLLIMI DHE PËRMBAJTJA E PROJEKTLIGJIT

[bookmark: _Hlk38309527]Ky projektligj synon ratifikimin, nga Kuvendi i Republikës së Shqipërisë, të marrëveshjes, ndërmjet Këshillit të Ministrave të Republikës së Shqipërisë dhe  Republikës së Kosovës, për sigurimet shoqërore. Marrëveshja është miratuar, në  parim, nga Këshilli i Ministrave me vendimin nr.719, datë 24.11.2021, “Për  miratimin, në parim, të marrëveshjes ndërmjet Republikës së Shqipërisë dhe  Republikës së Kosovës për sigurimet shoqërore”.

Marrëveshja ndërmjet Republikës së Shqipërisë dhe Republikës së Kosovës, për  sigurime shoqërore konsiston në ofrimin e përfitimeve në sigurimet shoqërore  dhe bazohet në parimin e trajtimit të barabartë të personave të punësuar, të të  vetëpunësuarve dhe punëdhënësve. Gjithashtu, rregullat koordinuese garantojnë që personat që lëvizin nga një vend në tjetrin dhe personat në varësi të tyre të ruajnë të drejtat e fituara apo që janë duke i fituar. Bashkimi i periudhave të siguruara, sipas legjislacioneve kombëtare të ndryshme, merret në konsideratë
për të siguruar të drejtën e përfitimeve dhe llogaritjen e tyre.

Objekt i kësaj marrëveshje janë përfitimet nga skema shqiptare e detyrueshme e sigurimeve shoqërore, të cilat përfshijnë: përfitimet në para për barrëlindje për personat e punësuar, personat e vetëpunësuar, si dhe për punëdhënësit; përfitimet në para për aksidentet në punë dhe sëmundjet profesionale për personat e punësuar; për pensionin e pleqërisë, të invaliditetit dhe familjare për personat e punësuar dhe të vetëpunësuar, si dhe për punëdhënësit.

· [bookmark: page3]EFEKTET FINANCIARE

Sa i takon efekteve financiare, sqarojmë se nga zbatimi i marrëveshjes për sigurime shoqërore ndërmjet Republikës të Shqipërisë dhe Republikës së Kosovës, efektet financiare nuk janë të matshme, sepse maturimi i saj është afatgjatë. Nuk do të ketë efekt financiar të menjëhershëm, pasi e drejta për përfitime nga skema e sigurimeve shoqërore shtetasve shqiptarë u lind në një periudhë të dytë, kur ata të kenë mbushur moshën për pension.

Sipas ligjit nr.7703, datë 11.5.1993, “Për sigurimet shoqërore në Republikën e Shqipërisë”, të ndryshuar, të gjithë këta persona do të përfitojnë nga skema e sigurimeve shoqërore e kontributeve shqiptare, nëse do të kenë 15 (pesëmbëdhjetë) e më shumë vite pune të siguruara. Efektet financiare janë në ngarkim të fondit të sigurimeve shoqërore. Marrëveshja parashikon dhënie përfitimi, vetëm për kontributet e paguara.

